### NN 70/2025 (16.4.2025.), Odluka o izdavanju zlatne i srebrne numizmatičke kovanice »Marija Jurić Zagorka«

Hrvatska narodna banka

920

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica, Savjet Hrvatske narodne banke na sjednici održanoj 14. travnja 2025. donio je

ODLUKU

O IZDAVANJU ZLATNE I SREBRNE NUMIZMATIČKE KOVANICE
 »MARIJA JURIĆ ZAGORKA«

Članak 1.

Hrvatska narodna banka izdaje zlatnu i srebrnu numizmatičku kovanicu »Marija Jurić Zagorka« u sklopu serije numizmatičkih kovanica »Hrvatska književnost«, s prigodnim motivima kojima se predstavlja Marija Jurić Zagorka, prva hrvatska novinarka i jedna od najčitanijih književnica u Hrvatskoj, čije je djelo važan dio kulturne baštine Republike Hrvatske.

Članak 2.

(1) Zlatna numizmatička kovanica iz članka 1. ove Odluke (u nastavku teksta: zlatna numizmatička kovanica) izdaje se u apoenu od 100 eura, a srebrna numizmatička kovanica iz članka 1. ove Odluke (u nastavku teksta: srebrna numizmatička kovanica) izdaje se u apoenu od 4 eura.

(2) Zlatna i srebrna numizmatička kovanica izdaju se u količinama u skladu s Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38), i to:

1. zlatna numizmatička kovanica od 100 eura izdaje se u količini ne većoj od 100 komada i u ukupnom nominalnom iznosu ne većem od 10.000,00 eura

2. srebrna numizmatička kovanica od 4 eura izdaje se u količini ne većoj od 1.000 komada i u ukupnom nominalnom iznosu ne većem od 4.000,00 eura.

(3) Zlatna numizmatička kovanica izrađuje se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara.

(4) Srebrna numizmatička kovanica izrađuje se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 4 eura ima masu od 31,103 grama s mogućim odstupanjem od +0,50 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatne i srebrne numizmatičke kovanice prikaz je osnovnog motiva portreta Marije Jurić Zagorke. Desno od osnovnog motiva pisanim je slovima ispisan tekst »Marija Jurić Zagorka«. Ispod teksta imena i prezimena naše slavne novinarke i književnice prikazana je godina izdanja kovanice »2025.«.

(2) Na naličju zlatne i srebrne numizmatičke kovanice osnovni je motiv kula Lotrščak, koja simbolizira grad Zagreb. Zagreb je vrlo bitan u mnogim Zagorkinim romanima, a mjesta na koja smješta radnju svojih romana uglavnom su i danas prepoznatljive vedute našega glavnog grada. S lijeve i desne strane osnovnog motiva polukružno, u gornjem dijelu kovanice, uz rub numizmatičke kovanice ispisan je pisanim slovima natpis »Republika Hrvatska«. Lijevo od osnovnog motiva prikazana je oznaka nominalne vrijednosti »100« ili »4«, ispod koje je naziv novčane jedinice »EURO«. Ispod osnovnog motiva, u donjem dijelu kovanice, polukružno su prikazane vitice koje simbolički okružuju kulu.

Članak 4.

Obodi su zlatne i srebrne numizmatičke kovanice nazubljeni.

Članak 5.

Autorica je likovnog rješenja zlatne i srebrne numizmatičke kovanice magistra kiparstva Jelena Mavrić Varga.

Članak 6.

Zlatna i srebrna numizmatička kovanica iz članka 1. ove Odluke puštaju se u prodaju 24. travnja 2025.

Članak 7.

Prodaju zlatne i srebrne numizmatičke kovanice, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećeg dana nakon dana objave u »Narodnim novinama«.

O. br. 490-2869-090/04-25/BV
 Zagreb, 14. travnja 2025.

Predsjednik Savjeta
 Hrvatske narodne banke
 guverner
 Boris Vujčić, v. r.